Jules É. Péan
Jules É. Péan, Jules Émile Péan, 1830-1898, fransk kirurg ved flere parisiske sygehuse, fra 1892 ved hans eget Hôpital International. Péan var foregangsmand ved udviklingen af kirurgiske indgreb i bughulen, bl.a. ved operation for cyster i æggestokkene (1864) og for kræft i mavesækken (1879).
Ca. 1865 konstruerede han et kirurgisk instrument, som stadig bærer hans navn. Péans arterieklemme (eller blot kaldt en pean) til afklemning af blødende blodkar anvendes fortsat verden over ved næsten enhver operation. Den er udformet som en spinkel tang uden hager, forsynet med en låseanordning (crémallière), se kirurgiske instrumenter.
Péans betydelige formue investeredes via hans danske svigersøn i vinslotte i Bordeaux, som efter 2. Verdenskrig blev afviklet. Istedet indkøbtes den danske renaissanceborg Voergård i Vendsyssel, som siden 1955 er ejet af Den Grevelige Oberbech-Clausen-Péanske Familiefond.